Diari Oficial de la Generalitat Valenciana


Sumari del DOGV 6477, del 10-03-2011 (2011/2256)

Notificació de la sentència dictada en el judici verbal número 2988/2009.
-------------------------------------------------------------------------

### Dades del document

Número de DOGV
:   6477

Data del DOGV
:   10-03-2011

Secció del DOGV
:   IV. ADMINISTRACIÓ DE JUSTÍCIA

Número del document
:   2011/2256


Organisme emissor
:   Jutjat de Primera Instància Número 4 d'Elx

Tipus de document
:   Edicte

Notificació de la sentència dictada en el judici verbal número 2988/2009. [2011/2256]  
Judici verbal 002988/2009  
Part demandant: Grupo Electro Stocks, SLU.  
Part demandada: Electricidad Vaes, SL.  
Sobre altres: verbals.  
En el judici a què es fa referència s'ha dictat la resolució que té el text que, literalment, és com segueix:  
«Sentència número 179-10  
Elx, 1 d'octubre de 2010  
Fernando Madrid Rodríguez, magistrat jutge titular del Jutjat de Primera Instància número 4 d'Elx (Alacant), he vist aquestes actuacions de judici verbal número 2988/09, promogudes per Grupo Electro Stocks, SLU, representat pel procurador Tormo Moratalla i dirigit pel lletrat Fort Gómez contra Electricidad Vaes, SL, declarat en rebel·lia, sobre reclamació d'una quantitat.  
Antecedents de fet:  
Primer. El procurador, Tormo Moratalla, en nom i representació de Grupo Electro Stocks, SLU, es va presentar una demanda de judici verbal que va correspondre a aquest Jutjat, en la qual se sol·licitava al Jutjat que dictara una sentència per la qual es condemnara la part demandada a pagar al seu mandant la quantitat de 2.053,86 euros, més els interessos legals i les costes d'aquest procediment, sobre la base dels fets que consten en la demanda i que es resumeixen en el fonament de dret primer d'aquesta sentència.  
Segon. Una vegada admesa a tràmit la demanda, es va acordar citar el demandat per a l'acte del judici verbal, i es va assenyalar la data a aquesta finalitat, i es va citar el demandat de forma legal.  
Tercer. El dia assenyalat es va celebrar el judici indicat, i no hi va comparéixer el demandat, per la qual cosa va ser declarat en rebel·lia en l'acte del judici.  
Quart. Una vegada rebut el judici a prova, la part actora va proposar els mitjans següents de prova: documental i interrogatori de part. Admeses a tràmit en els termes en què consten en les actuacions, es va procedir a practicar-les tot seguit, i una vegada conclosa la pràctica de la prova declarada pertinent, les actuacions van quedar vistes per a sentència.  
Cinqué. En la tramitació d'aquest procediment s'han complit totes les formalitats legals.  
Fonaments de dret:  
Primer. La part actora sosté en la seua demanda que li són degudes determinades quantitats provinents de compravenda mercantil.  
Segon. L'actora exercita una acció de reclamació d'una quantitat, derivada de l'incompliment per part del demandat de les obligacions de pagament derivades del negoci jurídic subscrit entre ambdues parts. L'incompliment denunciat suposa la vulneració de l'obligació de pagament assumida lliurement i voluntàriament per part del demandat, cosa que implica infracció dels articles 1258 en relació amb el 1091, ambdós del Codi Civil. El demandat en aquest procés ha sigut declarat en rebel·lia, ja que no contesta la demanda ni s'ha personat amb posterioritat en les actuacions; a pesar d'aquesta actitud negativa, cal extremar en els processos en rebel·lia les mesures per a garantir una efectiva aplicació de les disposicions legals, una tutela judicial efectiva, de manera que es complisquen amb els dos principis bàsics del procés civil, el de dualitat de parts i el de contradicció, de manera que aquest últim s'entenga no en el sentit que el procés no és vàlid sense la presència del demandat, el que seria tant com donar-li a aquest la clau del procés, sinó que aquest principi queda complit amb l'oportunitat de ser escoltat en judici a través d'una citació judicial vàlida. Per això, la rebel·lia no implica la ficta confessio del demandat sinó que l'actor haurà d'acreditar de forma inequívoca la seua causa de demanar, de conformitat amb les regles generals de la càrrega de la prova previstes en l'article 217.2 de la Llei d'Enjudiciament Civil perquè puga ser estimada la seua pretensió. Examinades les proves practicades en l'acte del judici celebrat, pertoca estimar la demanda, ja que la part actora, ha acreditat els fets al·legats en la seua demanda i dels quals es desprén l'efecte jurídic que s'hi pretén.  
Tercer. De l'examen de la prova practicada es desprén la legitimitat de la reclamació efectuada per l'actora, així com l'existència del deute que es reclama i la quantia d'aquesta, ja que la documental aportada és prova suficient, doncs, si bé no ha estat expressament reconeguda, tampoc ha estat negada pel demandat, cosa que implica que no puga rebutjar-se el seu valor probatori, ja que això suposaria deixar a l'arbitri de la demandada l'eficàcia dels documents aportats per l'actora per a fonamentar el seu dret (SSTS 27 de gener de 1987; 27 de febrer de 1992), doctrina jurisprudencial que queda reforçada per les mateixes previsions legals sobre la força probatòria dels documents privats, de tal manera que l'article 326.1 de la Llei d'Enjudiciament Civil els concedeix, quan la seua autenticitat no siga impugnada, la prova plena en el procés en relació amb els elements als quals es refereix l'article 319, és a dir, el fet que documenten, la data del document i de les persones que hi intervinguen. Si a això s'afig que, una vegada sol·licitada la prova d'interrogatori de part, a pesar de l'advertència de la citació, el demandat no hi va comparèixer, i per això, d'acord amb l'article 304 de la Llei d'Enjudiciament Civil, en relació amb la resta de les proves practicades, cal reconéixer l'existència dels fets perjudicials del demandat en els quals aquest haja intervingut, cosa que en aquest cas se circumscriu a acceptar, si no hi ha cap dubte de la prova plena dels fets de la demanda, en conseqüència, que pertoca estimar íntegrament la demanda.  
Quart. Pel que fa als interessos, pertoca condemnar la part demandada a pagar l'interès legal previst, comptador des de la data d'interposició de la demanda, per ser aquest el moment en el qual la part demandada incorre en mora, d'acord amb les previsions de l'article 1100 Codi Civil en relació amb l'article 1108 del mateix text legal, interés que es transformarà en l'interès de mora processal previst en l'article 576.1 de la Llei d'Enjudiciament Civil, i s'incrementa l'interès legal citat en dos punts, fins al pagament complet de les quantitats objecte de condemna.  
Cinqué. De conformitat amb el que estableix l'article 394 Llei d'Enjudiciament Civil, en els judicis declaratius les costes de la primera instància s'imposaran a la part les pretensions de la qual hagueren sigut totalment rebutjades.  
Vistos els articles esmentats i els altres aplicables de manera general.  
Dispositiva  
Estime la demanda interposada pel procurador Tormo Moratalla, en nom i representació, de Grupo Electro Stocks, SLU, i condemne Electricidad Vaes, SL, a pagar a l'actor la quantitat de 2.053,86 euros, més els interessos legals d'aquesta quantitat des de la data d'interposició de la demanda, i a pagar les costes.  
Aquesta sentència no és ferma i s'hi pot interposar un recurs d'apel·lació, que s'ha de preparar dins del termini de cinc dies des que es notifique d'aquesta resolució, mitjançant un escrit que cal presentar en aquest Jutjat en la forma que disposa l'article 457 de la Llei d'Enjudiciament Civil, perquè en conega i resolga l'Audiència Provincial d'Alacant. En cas que pertoque la interposició del recurs d'apel·lació, el recurrent haurà de dipositar la quantitat de 50 euros en el compte de dipòsits i consignacions d'aquest Jutjat obert en Banesto amb el número 0169 0000 02. En cas de realitzar l'ingrés mitjançant una transferència, el número de compte és el següent: 0030 3035 70 6359433779, i hauran de consignar en la casella de selecció d'observacions el número del procediment. La qual cosa haurà de ser acreditada davant d'aquest tribunal en el termini de dos dies.  
Així ho dispose, mane i firme».  
La sentència anterior va ser donada, llegida i publicada el mateix dia de la seua data, mentre se celebrava audiència pública i hi era present jo, la secretària. En done fe.  
Atés que es desconeix el domicili o la residència actuals de la part demandada, mitjançant la provisió del dia de hui, el jutge, de conformitat amb el que disposen els articles 156.4 i 164 de la Llei 1/2000, d'Enjudiciament Civil, ha ordenat la publicació d'aquest edicte, per a portar a efecte la diligència de notificació de sentència.  
Elx, 11 de febrer de 2011.- La secretària judicial: María Concepción Ferrer Moya.